Monumentos+históricos.

A Pobra do Caramiñal conta con numerosos monumentos históricos, entre eles:
 * **Casa Grande de Aguiar.** A súa orixe está nunha construción feita no século XVI levantada pola familia Romay, pero a construción actual remóntase ao século XVIII. O nome de Aguiar débese aos enlaces matrimoniais con esta aliaxe. Tamén se relacionaron os posuidores do conxunto co sociólogo do século XIX Xaquín Díaz de Rábago.
 * **Pazo do Couto.** Este edificio barroco construíuse en 1717 e loce no seu escudo unha figura dunha serea asociada á familia dos Martiño. Destaca tamén polos seus frondosos xardíns.
 * **Torre de Xunqueiras.** Leva este nome en honor a Fernán Martín de Xunqueiras, que foi fundador desta aliaxe no século XVIII e exerceu o seu señorío sobre a vila durante séculos. Un descendente seu casou coa filla do famoso político Paio Gómez de Soutomaior, embaixador de Henrique III. Por último o pazo pasou a ser propiedade dos condes de Camarasa ata finais do século XIX. En 1981 a Torre de Xunqueiras foi declarada Monumento Histórico-Artístico.
 * **Torre de Bermúdez.** Foi construída no século XVI e deseñada por Rodrigo Gil de Ontañón. Declarárona Monumento Histórico-Artístico en 1976. Actualmente concedéuselle o nome de Museo Valle-Inclán.
 * **Casa da Cadea.** Situada na rúa da Ponte, antigamente era un cárcere xurisdicional do vizconde de Xunqueiras.
 * **Casa gótica do Patín.** Localízase na rúa da Feira. É unha arquitectura tradicional con corredor cuberto compartido por dúas vivendas veciñas.



Tamén hai que destacar os cruceiros, obras que teñen a súa orixe nunha orde relixiosa ditada polo Papa Sixto V en 1587 para defender as costas dos piratas e corsarios. Na Pobra do Caramiñal hai 27, pero estes son os que máis resaltan:
 * **Cristo de Moldes.** Localízase no monte da Curota, xusto ao lado da estrada que separa A Pobra de Ribeira. É un dos máis importantes da vila e dos que mellor se conservan desde séculos anteriores ata o presente.
 * **Cruceiro de Xunqueiras.** Está a poucos metros da Torre que leva o mesmo nome.
 * **Laxe Pequena.** Atópase nun lugar de difícil acceso, entre Asados e Taragoña (Rianxo).



Por último están as igrexas:
 * **Igrexa de Santiago do Deán.** É a de maior interese arqueolóxico e arquitectónico. Fúndense os estilos románico, gótico, barroco, plateresco e neoclásico nunha perfecta harmonía. Sobre a súa porta principal aparece un Santiago Peregrino e no tellado da súa fachada sitúase unha curiosa figura de dous músicos (un home e unha muller).
 * **Igrexa de Santa María a Antiga do Caramiñal.** Este edificio é do século XVI, pero a súa construción prolongouse ata o século seguinte. Ten como partes máis antigas a bóveda e mais a nave, esta última construíuse no século XVIII. Enriba do rosetón da porta principal está colocada unha preciosa pedra de armas.
 * **Igrexa de Santa María do Xobre.** Atópase ao lado do IES Francisco Barreras Puente. É un monumento do século XVIII, agás a alta espadaña, que é do XIX. Este último lugar de oración pertenceu anteriormente ao mosteiro de Misarela.
 * **Igrexa de San Isidro de Postmarcos.** Foi levantada no século XVII. Nela é curiosa a situación da espadaña e da escaleira de acceso á mesma.